CELEX: 52022PC0040
Language: et
Date: 2022-02-11
Title: Ettepanek: NÕUKOGU RAKENDUSOTSUS, millega muudetakse rakendusotsust 2013/54/EL seoses Sloveenia Vabariigile loa andmisega jätkata erimeetme kohaldamist, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287

EUROOPA KOMISJON
            Brüssel,11.2.2022
            COM(2022) 40 final
            2022/0028(NLE)
            
            Ettepanek:
            NÕUKOGU RAKENDUSOTSUS,
            millega muudetakse rakendusotsust 2013/54/EL seoses Sloveenia Vabariigile loa andmisega jätkata erimeetme kohaldamist, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287
            
               
         
         
            
               SELETUSKIRI
            
            
               Vastavalt nõukogu 28. novembri 2006. aasta direktiivi 2006/112/EÜ
                  1
                (mis käsitleb ühist käibemaksusüsteemi) (edaspidi „käibemaksudirektiiv“) artikli 395 lõikele 1 võib nõukogu ühehäälselt komisjoni ettepaneku põhjal anda igale liikmesriigile loa võtta erimeetmeid kõnealuse direktiivi sätetest erandite tegemiseks, et lihtsustada käibemaksu kogumise korda või hoida ära teatavat liiki maksudest kõrvalehoidumist või maksustamise vältimist.
            
            
               Komisjonis 27. oktoobril 2021 registreeritud kirjas taotles Sloveenia luba jätkata kuni 31. detsembrini 2024 erandi kohaldamist käibemaksudirektiivi artiklist 287, mis võimaldaks Sloveenial kohaldada käibemaksuvabastust selliste maksukohustuslaste suhtes, kelle aastakäive ei ületa 50 000 eurot.
            
            
               Vastavalt käibemaksudirektiivi artikli 395 lõike 2 teisele lõigule teavitas komisjon 15. novembri 2021. aasta kirjaga teisi liikmesriike Sloveenia taotlusest. Komisjon teavitas 16. novembri 2021. aasta kirjas Sloveeniat, et tal on taotluse hindamiseks kogu vajalik teave.
            
            
               1.ETTEPANEKU TAUST
            
            
               •Ettepaneku põhjused ja eesmärgid
            
            
               Käibemaksudirektiivi XII jaotise 1. peatükiga on liikmesriikidel lubatud kohaldada väikeettevõtjate suhtes erikorda, sealhulgas kohaldada käibemaksuvabastust selliste maksukohustuslaste suhtes, kelle aastakäive ei ületa teatavat summat. Kõnealune maksuvabastus tähendab, et maksukohustuslane ei pea oma tarnete eest käibemaksu võtma ning järelikult ei saa ta käibemaksu sisenditelt maha arvata.
            
            
               Käibemaksudirektiivi artikli 287 kohaselt võivad liikmesriigid, kes ühinesid pärast 1. jaanuari 1978, kohaldada maksuvabastust maksukohustuslaste suhtes, kelle aastakäive riigi vääringus nende ühinemiskuupäeval kehtinud vahetuskursi kohaselt arvutatult ei ületa kõnealuses sättes nimetatud summasid.
            
            
               Vastavalt käibemaksudirektiivi artikli 287 punktile 15 võib Sloveenia kohaldada käibemaksuvabastust selliste maksukohustuslaste suhtes, kelle aastakäive riigi valuutas ei ületa 25 000 eurot.
            
            
               Nõukogu andis rakendusotsusega 2013/54/EL
                  2
                Sloveeniale loa kohaldada kuni 31. detsembrini 2015 kõrgemat künnist ja vabastada seega käibemaksust sellised maksukohustuslased, kelle aastakäive ei ületa 50 000 eurot. Seda luba pikendati esialgu nõukogu rakendusotsusega (EL) 2015/2089
                  3
                kuni 31. detsembrini 2018 ja seejärel nõukogu rakendusotsusega (EL) 2018/1700
                  4
                kuni 31. detsembrini 2021. 
            
            
               Sloveenia taotles veel kord kõnealuse erimeetme pikendamist piiratud ajavahemiku võrra.
            
            
               Luba jätkata pärast 2021. aastat maksuvabastuse kasutamist maksukohustuslaste puhul, kelle aastakäive ei ületa 50 000 eurot, oleks märkimisväärne lihtsustus suhteliselt väikesi ettevõtteid käitavatele isikutele. Maksukohustuslased, kelle suhtes seda maksuvabastust kohaldatakse, ei pea käibemaksu maha arvama ega tasuma, end käibemaksukohustuslasena registreerima ega pidama üksikasjalikku arvestust käibemaksuga maksustatavate tehingute kohta. Tänu sellistele lihtsustustele saavad väikeettevõtjad pühendada rohkem aega ja vahendeid oma äritegevuse arendamisele. Erimeede on praegu ja tulevikus maksukohustuslaste jaoks täielikult vabatahtlik. Seetõttu on väikeettevõtjatel, kelle aastakäive ei ületa künnist, endiselt võimalus kasutada oma õigust valida tavapärased käibemaksureeglid.
            
            
               Lisaks on suhteliselt väikese käibega ettevõtteid käitavatelt maksukohustuslastelt käibemaksu kogumise kulud, mis seisnevad neile maksukohustuslastele teenuste osutamises ja nende maksudeklaratsioonide auditeerimises, ebaproportsionaalselt suured võrreldes kogutud maksusummaga. Seega, kohaldades käibemaksuvabastust väikeettevõtjate suhtes, võib tulusid haldav asutus suunata rohkem vahendeid selleks, et ennetada maksupettusi, maksudest kõrvalehoidumist ja maksustamise vältimist ning nende vastu võidelda ja parandada maksumaksjatele pakutavate teenuste kvaliteeti ja tõhustada suurettevõtjatelt käibemaksu kogumist.
            
            
               Sloveenia andmetel oli 2019. aastal 48 %-l (st ligikaudu 60 000) kõigist registreeritud maksukohustuslastest aastakäive kuni 50 000 eurot, mis moodustab 1 % kogu käibemaksuga seotud maksustatavast käibest. Sloveenia hinnangul on neist maksukohustuslasest ligikaudu 2 000 (v.a need, kes valisid maksustamise) aastakäive vahemikus 25 000–50 000 eurot. Nende maksukohustuslaste lisamine käibemaksusüsteemi suurendaks riigi käibemaksutulu 0,3 %.
            
            
               Seega ei mõjuta kõnealune erimeede märkimisväärselt käibemaksust saadavate tulude kogusummat ega lõpptarbimise etapis kogutava maksutulu kogusummat
            
            
               Väikeettevõtjate kohustusi lihtsustav erimeede on kooskõlas väikeettevõtjaid käsitlevate Euroopa Liidu eesmärkidega.
            
            
               Võttes arvesse erimeetme positiivset mõju ettevõtjate ja maksuhaldurite halduskoormuse vähendamisele, ilma et see mõjutaks oluliselt käibemaksutulu kogusummat, on asjakohane lubada Sloveenial pikendada selle kohaldamist kuni 31. detsembrini 2024.
            
            
               •Kooskõla poliitikavaldkonnas praegu kehtivate õigusnormidega
            
            
               Erimeede on kooskõlas käibemaksu tegevuskavast
                  5
                tuleneva direktiivi (EL) 2020/285 (millega muudetakse käibemaksudirektiivi artikleid 281–294 väikeettevõtete erikorra osas)
                  6
                eesmärkidega ning selle eesmärk on luua nende ettevõtjate jaoks ajakohane lihtsustatud kord. Eelkõige püütakse sellega vähendada käibemaksunõuete täitmisega seotud kulusid ja konkurentsimoonutusi nii asjaomases liikmesriigis kui ka ELi tasandil, vähendada künniseefekti negatiivset mõju ning lihtsustada ettevõtjatel nõuete täitmist ja maksuhalduritel järelevalve tegemist.
            
         
         
            
               Lisaks on 50 000 euro suurune künnis kooskõlas direktiiviga (EL) 2020/285, kuna see võimaldab liikmesriikidel kehtestada käibemaksuvabastuse jaoks nõutava aastakäibe künnise, mis ei ületa 85 000 eurot (või sellega samaväärset summat asjaomase liikmesriigi vääringus).
            
            
               Sarnaseid erandeid, millega vabastatakse käibemaksust maksukohustuslased, kelle aastakäive jääb allapoole teatavat künnist, nagu on sätestatud käibemaksudirektiivi artiklites 285 ja 287, on tehtud ka teistele liikmesriikidele. Madalmaadel
                  7
                ja Belgial
                  8
                on lubatud kohaldada 25 000 euro suurust künnist; Itaalial
                  9
                30 000 euro suurust künnist ning Luksemburgil
                  10
                35 000 euro suurust künnist, Poolal,
                  11
                Lätil
                  12
                ja Eestil
                  13
                on lubatud kohaldada 40 000 euro suurust künnist, Ungaril
                  14
                48 000 euro suurust künnist; Leedul
                  15
                55 000 euro suurust künnist; Horvaatial
                  16
                45 000 euro suurust künnist, Maltal
                  17
                30 000 euro suurust künnist ning Rumeenial
                  18
                88 500 euro suurune künnis.
            
            
               Käibemaksudirektiivi kohaldamisega seotud erandite kehtivus peaks alati olema ajaliselt piiratud, et oleks võimalik hinnata nende erandite mõju. Lisaks on Sloveenia taotletud erimeetme kehtivusaja pikendamine kuni 31. detsembrini 2024 kooskõlas direktiivi (EL) 2020/285 nõuetega. Kõnealuses direktiivis on sätestatud, et liikmesriigid peavad kohaldama alates 1. jaanuarist 2025 siseriiklikke õigusnorme, mis neil tuleb selle direktiivi järgimiseks vastu võtta.
            
            
               Kavandatud meede on seega kooskõlas käibemaksudirektiivi sätetega.
            
            
               •Kooskõla muude liidu tegevuspõhimõtetega
            
            
               Komisjon on pidevalt rõhutanud, et väikeettevõtjate jaoks on vaja kehtestada lihtsamad eeskirjad. Sellega seoses võttis komisjon 2020. aasta märtsis vastu VKEde strateegia kestliku ja digitaalse Euroopa kujundamiseks,
                  19
                milles ta kohustus jätkama tööd VKEde koormuse vähendamiseks. Eesmärk vähendada VKEde regulatiivset koormust on üks selle strateegia tugisambaid. Eelarve-eeskirjade seisukohast on kõnealune erimeede nende eesmärkidega kooskõlas. Samuti on see kooskõlas majanduse taastamise strateegiat toetava õiglase ja lihtsa maksustamise 2020. aasta tegevuskavaga,
                  20
                milles tunnistatakse, et maksukohustuste täitmisega seotud kulud on ELis endiselt suured ning et nõuete täitmisega seotud kulud on väikeste ettevõtete puhul tavaliselt oluliselt suuremad kui suurte ettevõtete puhul.
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
            
               •Õiguslik alus
            
            
               Käibemaksudirektiivi artikkel 395.
            
            
               •Subsidiaarsus (ainupädevusse mittekuuluva valdkonna puhul) 
            
            
               Võttes arvesse käibemaksudirektiivi sätet, millel ettepanek põhineb, kuulub ettepanek Euroopa Liidu ainupädevusse. Seepärast subsidiaarsuse põhimõtet ei kohaldata.
            
            
               •Proportsionaalsus
            
            
               Otsus käsitleb liikmesriigile tema enda taotlusel antud luba ja sellega ei määrata mingeid kohustusi.
            
            
               Erandi piiratud ulatust arvestades on erimeede proportsionaalne taotletava eesmärgiga, st lihtsustada maksukogumist väikeste maksukohustuslaste ja maksuhalduri jaoks.
            
            
               •Vahendi valik
            
            
               Kavandatav vahend: nõukogu rakendusotsus.
            
            
               Käibemaksudirektiivi artikli 395 kohaselt on erandi tegemine ühistest käibemaksueeskirjadest võimalik vaid komisjoni ettepaneku põhjal nõukogus ühehäälselt antud loa alusel. Nõukogu rakendusotsus on kõige sobivam õigusakt, sest selle saab adresseerida konkreetsele liikmesriigile.
            
            
               3.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED
            
            
               •Konsulteerimine sidusrühmadega
            
            
               Sidusrühmadega ei konsulteeritud. Käesolev ettepanek põhineb Sloveenia esitatud taotlusel ja käsitleb ainult kõnealust konkreetset liikmesriiki.
            
         
         
            
               •Mõju hindamine
            
            
               Ettepanek võtta vastu nõukogu rakendusotsus on tehtud selleks, et veel kolme aasta jooksul saaks kohaldada lihtsustamismeedet, millega vabastatakse mitmest käibemaksukohustusest ettevõtjad, kelle tegevuse aastakäive ei ületa 50 000 eurot, ning millel on positiivne mõju aidata vähendada ettevõtjate ja maksuhalduri halduskoormust ilma märkimisväärse mõjuta käibemaksutulu kogusummale. Erandi kitsa reguleerimisala ning piiratud kohaldamisaja tõttu on meetme mõju igal juhul piiratud.
            
            
               Erandmeede on maksukohustuslaste jaoks vabatahtlik. Maksukohustuslastel on võimalus valida tavapärased käibemaksureeglid kooskõlas direktiivi 2006/112/EÜ artikliga 290.
            
            
               •Põhiõigused
            
            
               Ettepanek ei mõjuta põhiõiguste kaitset.
            
            
               4.MÕJU EELARVELE
            
            
               Pärast nõukogu 30. aprilli 2021. aasta määruse (EL, Euratom) 2021/769 (millega muudetakse määrust (EMÜ, Euratom) nr 1553/89 käibemaksust laekuvate omavahendite kogumise kindla ühtse korra kohta)
                  21
                jõustumist ei arvuta Sloveenia käibemaksupõhiste omavahendite aruande alusel alates 2021. eelarveaastast hüvitist.
            
            
               2022/0028 (NLE)
            
            
               Ettepanek:
            
            
               NÕUKOGU RAKENDUSOTSUS,
            
            
               millega muudetakse rakendusotsust 2013/54/EL seoses Sloveenia Vabariigile loa andmisega jätkata erimeetme kohaldamist, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, 
            
            
               võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi,
                  22
                eriti selle artikli 395 lõiget 1,
            
            
               võttes arvesse Euroopa Komisjoni ettepanekut,
            
            
               ning arvestades järgmist:
            
            
               (1)Direktiivi 2006/112/EÜ artikli 287 punkti 15 kohaselt võib Sloveenia vabastada käibemaksust maksukohustuslased, kelle aastakäive riigi vääringus ühinemiskuupäeval kehtinud vahetuskursi kohaselt arvutatult ei ületa 25 000 eurot.
            
            
               (2)Nõukogu rakendusotsusega 2013/54/EL
                  23
                lubati Sloveenial kuni 31. detsembrini 2015 kehtestada erimeede, mis kaldub kõrvale direktiivi 2006/112/EÜ artikli 287 punktist 15, ning sellega vabastada käibemaksust maksukohustuslased, kelle aastakäive ei ületa 50 000 eurot (edaspidi „erimeede“). Seda luba pikendati kaks korda, viimati nõukogu rakendusotsusega (EL) 2018/1700,
                  24
                kuni 31. detsembrini 2021.
            
            
               (3)Komisjonis 27. oktoobril 2021 registreeritud kirjas taotles Sloveenia luba jätkata erimeetme kohaldamist kuni 31. detsembrini 2024, see on kuupäev, milleks liikmesriigid peavad üle võtma nõukogu direktiivi (EL) 2020/285
                  25
               . Kõnealuse direktiiviga lubatakse liikmesriikidel alates 1. jaanuarist 2025 vabastada käibemaksust selliste maksukohustuslaste kaubatarned ja teenuste osutamine, kelle aastakäive asjaomases liikmesriigis ei ületa 85 000 eurot või sellega võrdväärset summat riigi valuutas.
            
            
               (4)Direktiivi 2006/112/EÜ artikli 395 lõike 2 teise lõigu kohaselt edastas komisjon 15. novembri 2021. aasta kirjaga Sloveenia taotluse teistele liikmesriikidele. Komisjon teavitas 16. novembri 2021. aasta kirjaga Sloveeniat, et tal on taotluse hindamiseks kogu vajalik teave.
            
         
         
            
               (5)Erimeede on kooskõlas direktiiviga (EL) 2020/285 ja selle eesmärk on vähendada väikeettevõtjate jaoks nõuete täitmisega seotud koormust ja vältida konkurentsimoonutusi siseturul.
            
            
               (6)Erimeede jääb maksukohustuslastele vabatahtlikuks, kuna nad võivad ikka valida tavapäraste käibemaksureeglite kohaldamise kooskõlas direktiivi 2006/112/EÜ artikliga 290.
            
            
               (7)Sloveenia esitatud teabe kohaselt avaldab erimeede üksnes väheolulist mõju maksutulu summale, mida Sloveenia kogub lõplikus tarbimisetapis.
            
            
               (8)Pärast nõukogu määruse (EL, Euratom) 2021/769
                  26
                jõustumist ei arvuta Sloveenia käibemaksupõhiste omavahendite aruande alusel alates 2021. eelarveaastast hüvitist.
            
            
               (9)Võttes arvesse erimeetme positiivset mõju nii väikeettevõtjate kui ka maksuhaldurite halduskoormuse ja nõuete täitmisega seotud kulude vähendamisele ning asjaolu, et see ei avalda olulist mõju kogu käibemaksutulule, tuleks Sloveenial lubada jätkata erimeetme kohaldamist.
            
            
               (10)Luba jätkata erimeetme kohaldamist peaks olema ajaliselt piiratud. Ajaline piirang peaks olema piisav, et võimaldada hinnata künnise tõhusust ja asjakohasust. Lisaks peavad liikmesriigid direktiivi (EL) 2020/285 artikli 3 lõike 1 kohaselt võtma vastu ja avaldama 31. detsembriks 2024 kõnealuse direktiivi (millega muudetakse direktiivi 2006/112/EÜ) artikli 1 järgimiseks vajalikud õigus- ja haldusnormid ning kohaldama neid alates 1. jaanuarist 2025. Seega on asjakohane anda Sloveeniale luba jätkata erimeetme kohaldamist kuni 31. detsembrini 2024.
            
            
               (11)Seepärast tuleks rakendusotsust 2013/54/EL vastavalt muuta,  
            
            
               ON VASTU VÕTNUD KÄESOLEVA OTSUSE: 
            
            
               Artikkel 1
            
            
               Rakendusotsuse 2013/54/EL artikli 2 teine lõik asendatakse järgmisega:
            
            
               „Seda kohaldatakse 1. jaanuarist 2013 kuni 31. detsembrini 2024.”
            
            
               Artikkel 2
            
            
               Käesolev otsus on adresseeritud Sloveenia Vabariigile.
            
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  
                        ELT L 347, 11.12.2006, lk 1.
               
               
                  
                     (2)
                  
                        Nõukogu 22. jaanuari 2013. aasta rakendusotsus 2013/54/EL, mille kohaselt lubatakse Sloveenia Vabariigil kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 22, 25.1.2013, lk 15).
               
               
                  
                     (3)
                  
                        Nõukogu 10. novembri 2015. aasta rakendusotsus (EL) 2015/2089, millega muudetakse rakendusotsust 2013/54/EL, mille kohaselt lubatakse Sloveenia Vabariigil kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 302, 19.11.2015, lk 107).
               
               
                  
                     (4)
                  
                        Nõukogu 6. novembri 2018. aasta rakendusotsus (EL) 2018/1700, millega muudetakse rakendusotsust 2013/54/EL, mille kohaselt lubatakse Sloveenia Vabariigil kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 285, 13.11.2018, lk 78).
               
               
                  
                     (5)
                  
                        Komisjoni teatis Euroopa Parlamendile, nõukogule ning Euroopa Majandus- ja Sotsiaalkomiteele käibemaksu tegevuskava kohta „Ühtse ELi käibemaksuala suunas – On aeg otsustada“ (COM(2016) 148 final).
               
               
                  
                     (6)
                  
                        Nõukogu 18. veebruari 2020. aasta direktiiv (EL) 2020/285, millega muudetakse direktiivi 2006/112/EÜ (mis käsitleb ühist käibemaksusüsteemi) väikeettevõtete erikorra osas ning määrust (EL) nr 904/2010 halduskoostöö ja teabevahetuse osas, mille eesmärk on teostada järelevalvet väikeettevõtete erikorra nõuetekohase kohaldamise üle (ELT L 62, 2.3.2020, lk 13).
               
               
                  
                     (7)
                  
                        Nõukogu 4. detsembri 2018. aasta rakendusotsus (EL) 2018/1904, mille kohaselt lubatakse Madalmaadel kehtestada erimeede, millega tehakse erand ühist käibemaksusüsteemi käsitleva direktiivi 2006/112/EÜ artiklist 285 (ELT L 310, 6.12.2018, lk 25).
               
               
                  
                     (8)
                  
                        Nõukogu 20. detsembri 2018. aasta rakendusotsus (EL) 2018/2077, millega muudetakse rakendusotsust 2013/53/EL, mille kohaselt lubatakse Belgia Kuningriigil kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 285 (ELT L 331, 28.12.2018, lk 222).
               
               
                  
                     (9)
                  
                        Nõukogu 8. novembri 2016. aasta rakendusotsus (EL) 2016/1988, millega muudetakse rakendusotsust 2013/678/EL, millega Itaalia Vabariigil lubatakse jätkuvalt kohaldada erimeedet, millega tehakse erand ühist käibemaksusüsteemi käsitleva direktiivi 2006/112/EÜ artiklist 285 (ELT L 306, 15.11.2016, lk 11).
               
               
                  
                     (10)
                  
                        Nõukogu 19. detsembri 2019. aasta rakendusotsus (EL) 2019/2210, millega muudetakse rakendusotsust 2013/677/EL, mille kohaselt lubatakse Luksemburgil kehtestada erimeede, millega tehakse erand ühist käibemaksusüsteemi käsitleva direktiivi 2006/112/EÜ artiklist 285 (ELT L 332, 23.12.2019, lk 155).
               
               
                  
                     (11)
                  
                        Nõukogu 4. detsembri 2018. aasta rakendusotsus (EL) 2018/1919, millega muudetakse otsust 2009/790/EÜ, mille kohaselt lubatakse Poola Vabariigil kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 311, 7.12.2018, lk 32).
               
               
                  
                     (12)
                  
                        Nõukogu 4. septembri 2020. aasta rakendusotsus (EL) 2020/1261, millega muudetakse rakendusotsust (EL) 2017/2408, millega lubatakse Läti Vabariigil kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 296, 10.9.2020, lk 4).
               
               
                  
                     (13)
                  
                        Nõukogu 22. veebruari 2021. aasta rakendusotsus (EL) 2021/358, millega muudetakse rakendusotsust (EL) 2017/563, millega lubatakse Eesti Vabariigil kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 69, 26.2.2021, lk 4).
               
               
                  
                     (14)
                  
                        Nõukogu 2. oktoobri 2018. aasta rakendusotsus (EL) 2018/1490, millega lubatakse Ungaril kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 252, 8.10.2018, lk 38).
               
               
                  
                     (15)
                  
                        Nõukogu 22. jaanuari 2021. aasta rakendusotsus (EL) 2021/86, millega lubatakse Leedu Vabariigil kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 30, 28.1.2021, lk 2).
               
               
                  
                     (16)
                  
                        Nõukogu 3. novembri 2020. aasta rakendusotsus (EL) 2020/1661, millega muudetakse rakendusotsust (EL) 2017/1768, millega lubatakse Horvaatia Vabariigil kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 374, 10.11.2020, lk 4).
               
               
                  
                     (17)
                  
                        Nõukogu 6. mai 2021. aasta rakendusotsus (EL) 2021/753, millega lubatakse Maltal kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 ja tunnistatakse kehtetuks rakendusotsus (EL) 2018/279 (ELT L 163, 10.5.2021, lk 1).
               
               
                  
                     (18)
                  
                        Nõukogu 4. septembri 2020. aasta rakendusotsus (EL) 2020/1260, millega muudetakse rakendusotsust (EL) 2017/1855, mille kohaselt lubatakse Rumeenial kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 296, 10.9.2020, lk 1).
               
               
                  
                     (19)
                  
                        Komisjoni teatis Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele „VKEde strateegia kestliku ja digitaalse Euroopa kujundamiseks“, COM(2020) 103 final.
               
               
                  
                     (20)
                  
                        Komisjoni teatis Euroopa Parlamendile ja nõukogule „Õiglase ja lihtsa maksustamise tegevuskava, millega toetatakse majanduse taastamise strateegiat“ (COM(2020) 312 final).
               
               
                  
                     (21)
                  
                        Nõukogu 30. aprilli 2021. aasta määrus (EL, Euratom) 2021/769, millega muudetakse määrust (EMÜ, Euratom) nr 1553/89 käibemaksust laekuvate omavahendite kogumise kindla ühtse korra kohta (ELT L 165, 11.5.2021, lk 9).
               
               
                  
                     (22)
                  
                        ELT L 347, 11.12.2006, lk 1.
               
               
                  
                     (23)
                  
                        Nõukogu 22. jaanuari 2013. aasta rakendusotsus 2013/54/EL, mille kohaselt lubatakse Sloveenia Vabariigil kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 22, 25.1.2013, lk 15).
               
               
                  
                     (24)
                  
                        Nõukogu 6. novembri 2018. aasta rakendusotsus (EL) 2018/1700, millega muudetakse rakendusotsust 2013/54/EL, mille kohaselt lubatakse Sloveenia Vabariigil kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 285, 13.11.2018, lk 78).
               
               
                  
                     (25)
                  
                        Nõukogu 18. veebruari 2020. aasta direktiiv (EL) 2020/285, millega muudetakse direktiivi 2006/112/EÜ (mis käsitleb ühist käibemaksusüsteemi) väikeettevõtete erikorra osas ning määrust (EL) nr 904/2010 halduskoostöö ja teabevahetuse osas, mille eesmärk on teostada järelevalvet väikeettevõtete erikorra nõuetekohase kohaldamise üle (ELT L 62, 2.3.2020, lk 13).
               
               
                  
                     (26)
                  
                        Nõukogu 30. aprilli 2021. aasta määrus (EL, Euratom) 2021/769, millega muudetakse määrust (EMÜ, Euratom) nr 1553/89 käibemaksust laekuvate omavahendite kogumise kindla ühtse korra kohta (ELT L 165, 11.5.2021, lk 9).